recursal/SuperWikiNEXT-32B huggingface dataset:
**ונצואלה** הוא פזמון בעברית שנתפרסם בשנת 1959 כחלק מהמחזה "אף מלה למורגנשטיין" שהועלה על ידי להקת בצל ירוק, פרי עטו של אפרים קישון. את מילות השיר חיבר דן אלמגור ואת לחנו משה וילנסקי.

לקראת העלאת המחזמר "אף מלה למורגנשטיין", נתבקש דן אלמגור על ידי מחבר המחזה אפרים קישון ובמאי המחזה שמואל בונים, לכתוב את פזמוני המחזמר. חלק מהפזמונים שכתב הולחנו על ידי משה וילנסקי וחלקם על ידי סשה ארגוב. המחזמר עוסק בקבוצה של סטודנטים בחוג לגאוגרפיה באוניברסיטה העברית בירושלים. כך, כשלומדים הסטודנטים על יבשת דרום אמריקה אצל מרצם פרופ' שולטהַייס, שולב במחזמר שיר על המדינה הדרום-אמריקאית ונצואלה. אלמגור בחר בוונצואלה דווקא מכיוון שבעת לימודיו בקמפוס רם באוניברסיטה העברית, מצאה חן בעיניו סטונדטית בשם אלה (לימים אשתו), ששמה התחרז עם שם המדינה. לדבריו של אלמגור, "החלטתי להקדיש את השיר לונצואלה, ולחזור כמה פעמים על השם המוזיקלי הזה ("ונצו-אלה, ונצו-אלה"). אולי תבחין אז בקיומי".

אלמגור ליקט עובדות על מדינת ונצואלה מהאנציקלופדיה, ובה חיפש "מלים ארוכות, אכסוטיות, מוסיקליות, הקשורות בג'ונגלים של דרום-אמריקה ובונצואלה", למשל "אמזונאס", "אורינוקו", "אנקונדה" או "קריפיטיו" (אנ'). עם זאת, בשיר שורבבו כמה טעויות עובדתיות, למשל האורינוקו אינו משתפך לאמזונאס, ונחש האנקונדה אינו ממית בהכשה כי אם בחנק. בהמשך פורסמה גרסה מתוקנת לשיר, ובמקום השורות "נשוט על פני האורינוקו, המשתפך לאמזונאס" נכתבו השורות "נשוט על פני האורינוקו, ונטייל לאמזונאס".

השיר הצליח גם מחוץ לגבולות המחזה עצמו, וצעד כשמונה חודשים בראש מצעדי הפזמונים בישראל.

גרסאות כיסוי
------------

לאורך השנים בוצעו מספר גרסאות כיסוי לשיר, למשל על ידי להקת הנח"ל, להקת פיקוד מרכז, גידי גוב, נורית גלרון, דורי בן זאב ועוד. שלישיית שוקולד מנטה מסטיק חידשה את השיר בשנת 1989 והקליטה אותו לאלבומה של ירדנה ארזי, "תחנה בדרך". כמו כן, בוצע השיר במסגרת התוכנית "חרצופים", ולקראת טורניר הקופה אמריקה 2007 שהתקיים בוונצואלה, על ידי כתבי ערוץ הספורט.

קישורים חיצוניים
----------------

* מידע על היצירה "ונצואלה" באתר מיוזיק בריינז
* "ונצואלה" באתר של אקו"ם
* מילות השיר "ונצואלה" באתר שירונט
* אלי אשד, "ונצואלה" על פי דן אלמגור, יקוםתרבות, 10 במאי 2013
* ונצואלה - דן אלמגור, באתר פרויקט בן יהודה
* שירים מהבוידעם, רעיון ועריכה: דני סנדרסון, באתר חרסונסקי מיוסיק, 10 בינואר 2011

הערות שוליים
------------

1. 1 2 3  אלי אשד, "ונצואלה" על פי דן אלמגור, באתר יקוםתרבות, 10 במאי 2013
2. ↑  ונצואלה, באתר אקו"ם
3. ↑  ונצואלה - כתבי מדור הספורט בטלוויזיה, הועלה על ידי דן אלמגור, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 66229895-a8b7-4844-97c8-9fff24ce2013

 |
בטופולוגיה של מרחבים מטריים, **קוואזי-איזומטריה** היא פונקציה {\displaystyle f:X\rightarrow Y} ממרחב מטרי X למשנהו Y, השומרת על המבנה המטרי באופן רופף, במובן הבא:

1. קיימים קבועים {\displaystyle \lambda ,C} כך שלכל {\displaystyle x,x'\in X} מתקיים {\displaystyle d\_{Y}(f(x),f(x'))<\lambda \cdot d\_{X}(x,x')+C} ו-{\displaystyle d\_{X}(x,x')<\lambda \cdot d\_{Y}(f(x),f(x'))+C}; ובנוסף לזה,
2. לכל y \in Y קיימת נקודה x\in X כך ש- {\displaystyle d\_{Y}(f(x),y)<C}.

משמעות התנאי הראשון היא שלפונקציה מותר לשנות את המרחק בין נקודות, אבל במידה מתונה בלבד; בפרט, אם המרחק בין נקודות גדל לאינסוף, כך גם המרחק בין התמונות שלהן. התנאי השני מכריח את הפונקציה לכסות חלק משמעותי מן המרחב השני: כל נקודה ב-Y נמצאת במרחק C לכל היותר מנקודה שהגיעה מ-X.

מרחבים שיש ביניהם קוואזי-איזומטריה הם מרחבים **קוואזי-איזומטריים**. זהו יחס שקילות: הרכבה של קוואזי-איזומטריות היא קוואזי-איזומטריה, ולכל קוואזי-איזומטריה מ-X ל-Y יש קוואזי-איזומטריה בכיוון ההפוך, מ-Y ל-X. מרחבים איזומטריים הם בפרט קוואזי-איזומטריים.

קוואזי-איזומטריה מודדת את המבנה של המרחב בקנה מידה גדול בלבד. למשל, כל מרחב קוואזי-איזומטרי למרחב המתקבל כשמוציאים ממנו כדור (גדול ככל שיהיה). בפרט, כל המרחבים החסומים קוואזי-איזומטריים זה לזה.

קוואזי-איזומטריה של חבורות
--------------------------

לכל חבורה, ובפרט כאלה שהן אינסופיות אבל נוצרות סופית, אפשר להתאים את גרף קיילי שלה ביחס לקבוצת יוצרים (סופית) נתונה; גרף כזה אפשר להפוך באופן טבעי למרחב גאודזי. שינוי של קבוצת היוצרים משנה את הגרף, אבל כל הגרפים המתקבלים באופן כזה עבור חבורה נתונה הם קוואזי-איזומטריים זה לזה. אפילו גרפי קיילי של כל שתי חבורות בעלות מידה משותפת הם קוואזי-איזומטריים זה לזה. אמנם, גם לחבורות שאינן בעלות מידה משותפת יכולים להיות גרפי קיילי קוואזי-איזומטריים, ובכל זאת, מבנה הגרף - עד כדי קוואזי-איזומטריה - מלמד רבות על החבורה. אם G ו-H נוצרות סופית ויש להן גרפי קיילי קוואזי-איזומטריים, ואם G היא סופית, בעלת הצגה סופית, דמוי-אבלית, דמוי-נילפוטנטית, דמוי-חופשית, אמנבילית או היפרבולית, אז H מקיימת את אותה תכונה.
מאידך, יש דוגמאות לחבורה פתירה נוצרת סופית, וחבורה שאינה דמוי-פתירה, עם גרפי קיילי קוואזי-איזומטריים. גם תכונת T של קשדן אינה נשמרת תחת קוואזי-איזומטריה של החבורות.

ראו גם
------

* איזומטריה
* גרף קיילי

הערות שוליים
------------

1. ↑  Survey on geometric group theory, Wolfgang Luck, 2008.
חציית הריין (22–28 במרץ 1945)
מפה של פעולות בעלות הברית בריין התחתון בין 24–28 במרץ.
**מבצע בזק** היה החלק של הארמייה האמריקנית התשיעית במבצע ביזה, חציית הריין התחתון על ידי קבוצת הארמיות ה-21 במהלך 22–28 במרץ 1945, בחודשים האחרונים של מלחמת העולם השנייה, בו הקימה הארמייה התשיעית ראשי גשר בגזרה בין וזל לוואלזום על הגדה הימנית של הריין.

תקיפה ראשונית
-------------

מבצע בזק, בפיקודו של וויליאם ה. סימפסון, כלל הסתערות של דיוויזיית הרגלים ה-30 (בין וזל למלן) ודיוויזיית הרגלים ה-79 (בין מלן לוואלזום), גזרה שהוגנה על ידי ארמיית הצנחנים הראשונה בפיקודו של אלפרד שלם. מכיוון ששלם נפצע בהתקפה אווירית על עמדת הפיקוד שלו ב-Haltern ב-21 במרץ, הפיקוד הועבר ב-27 במרץ לגינתר בלומנטריט.

גישור על הריין
--------------

הארמייה האמריקנית התשיעית חוצה את נהר הריין. M2, שביל פלדה, גשר פונטון, סוף מרץ 1945
נהר הריין גושר על ידי גדוד ההנדסה המשוריין ה-17, שהיה חלק מדיוויזיית השריון ה-2. בליל 23 במרץ, פלוגות E ו-C כוננו שתי רפסודות צפות ראשוניות מעל הריין, דרומית לווזל ומול ספלן (כיום חלק מהעיר Voerde). בבוקר החלה בשעה 9:45 פריסת גשר שיכול לשאת הובלה ממוכנת, ועד השעה 16:00 חצתה המשאית הראשונה את הגשר הצף. יותר מ-1152 רגל של שביל M2 ו-93 מצופים פנאומטיים שימשו בפרויקט, שנדרש רק שש שעות וחמש עשרה דקות להשלמתו, וקבע שיא לגודל הגשר.

הפריצה
------

לאחר שהוקם גשר על הריין, חצתה דיוויזיית הרגלים ה-75 ב-24 במרץ ודיוויזיית הרגלים ה-35 חצתה את הריין ב-25–26 במרץ. לאחר שדיוויזיית השריון ה-8 חצתה, הארמייה התשיעית הצליחה לפרוץ מראש הגשר, לדחוף לאורך הקצה הצפוני של כיס הרוהר, ולחבור ב-1 באפריל ליד ליפשטדט עם הארמיית האמריקנית הראשונה שהגיעה מדרום, כך כותרה קבוצת ארמיות B בפיקודו של ולטר מודל.

הערות שוליים
------------

1. ↑  "1945 March 24, at Spellen, Germany, Bridging the Rhine". *17th Armored Engineer Battalion in World War 2*. נבדק ב-11 באפריל 2020. `{{cite web}}`:  (עזרה)
אוקטהדרון קטום
**תמניון קטום** או **אוקטהדרון קטום** הוא פאון ארכימדי שפאותיו הן שמונה משושים משוכללים ושישה ריבועים. לאוקטהדרון הקטום יש 24 קודקודים ו-36 מקצועות. הפאון הדואלי לתמניון הקטום הוא הקובייה הקיסית.

מאפיינים
--------

|  |  |  |
| --- | --- | --- |
|  |  |  |

את התמניון הקטום אפשר לבנות מתמניון משוכלל שאורך מקצועו 3a, על ידי קיטום שש פירמידות ריבועיות ישרות, שאורך המקצוע של כל אחת מהן הוא a, מן הקודקודים שלו.

לפי משפט פיתגורס נקבל שגובה כל פירמידה שנקטמה הוא:

{\displaystyle h={\sqrt {e^{2}-{\frac {1}{2}}a^{2}}}={\frac {\sqrt {2}}{2}}a}
נפח כל פירמידה שנקטמה הוא:

{\displaystyle V={\frac {1}{3}}a^{2}h={\frac {\sqrt {2}}{6}}a^{3}}
ולכן הנפח הכולל שמוּסר מהתמניון עקב הקיטום הוא: {\displaystyle {\sqrt {2}}a^{3}}.

שטח הפנים A והנפח V של תמניון קטום שאורך מקצוע שלו הוא a הוא:

{\displaystyle A=(6+12{\sqrt {3}})a^{2}\approx 26.7846097a^{2}}
{\displaystyle V=8{\sqrt {2}}a^{3}\approx 11.3137085a^{3}.}

| מצולעים ופאונים |
| --- |
| מושגים | מצולע • פאון • קודקוד • צלע • מקצוע • פאה • זווית חיצונית • אלכסון |
| מצולעים |
| לפי מספר צלעות | משולש • מרובע • מחומש • משושה • משובע • מתומן |
| משולשים | משולש ישר-זווית • משולש שווה-שוקיים • משולש שווה-צלעות |
| מרובעים | מקבילית • טרפז • טרפז שווה-שוקיים • מרובע ציקלי • דלתון • דלתון ריצוף • מעוין • מלבן • ריבוע |
| כוכבים | פנטגרם • מגן דוד • אניאגרם |
| תכונות | מצולע משוכלל • מצולע שווה-צלעות • מצולע קמור • כוכב |
| פאונים |
| פאונים משוכללים | ארבעון • קובייה • תמניון • תריסרון • עשרימון |
| פאונים ארכימדיים | ארבעון קטום • קובוקטהדרון • קובייה קטומה • תמניון קטום • רומביקובוקטהדרון • קובוקטהדרון קטום • קובייה מסותתת • איקוסידודקהדרון • דודקהדרון קטום • איקוסהדרון קטום • רומביקוסידודקהדרון • איקוסידודקהדרון קטום • דודקהדרון מסותת |
| פאונים אחרים | פירמידה • מנסרה • אנטי-מנסרה • מקבילון • מעוינון • תיבה • איקוסיטטרהדרון |
| תכונות | פאון משוכלל • פאון משוכלל למחצה • פאון ארכימדי |
| הכללות |
| הכללות | סימפלקס • היפרקובייה • טסרקט |

קישורים חיצוניים
----------------

ויקישיתוף מדיה וקבצים בנושא **תמניון קטום** בוויקישיתוף
* תמניון קטום, באתר MathWorld (באנגלית)
**מבצע גדעון** הוא מבצע כיבוש עמק בית שאן במלחמת העצמאות. משימת כיבוש העיר בית שאן והכפרים הערביים הסובבים אותה הוטלה על גדוד "גדעון" (גדוד 13) של חטיבת גולני בפיקודו של אברהם יפה. תפקידו של הכוח היה לכבוש את האזור מידי הכוחות הערביים בהתקרב מועד פינוי כוחות הבריטים, כחלק מההכנה לפלישה הערבית הצפויה.

עמדות המפתח שחלשו על העיר בית שאן היו תחנת המשטרה, מחנה חיל הספר מצפון לתחנת הרכבת (מחנה "גדעון") ותל אל-חוסאן (תל בית שאן). הבריטים הודיעו כי מחנה חיל הספר יימסר ליהודים ואילו משטרת בית שאן תימסר לערבים. ב-28 באפריל 1948 פינו הבריטים את האזור. מיד לאחר הפינוי נכנסו כוחות גדוד "גדעון" למחנה חיל הספר ואחר כך השתלטו על תחנת הרכבת. באותו הזמן נמסרה תחנת המשטרה לערבים. ב-10 במאי בלילה, יצא הכוח מקיבוץ עין הנצי"ב וכבש את הכפרים אל-אשרפייה ופרואנה מדרום לעיר. בשלב הבא הוחלט לכבוש את תל בית שאן שחלש על העיר, וממנו ניתן היה לצלוף ולהטריד את העיר בתקווה לכניעתה ולמניעת הצורך בלחימה בשטח בנוי. ב-11 במאי נערכו הכוחות להתקפה על התל. בהגיע היחידות הפורצות למרגלות התל ניתן האות באלחוט והחלה הפגזת התל על ידי מרגמת דוידקה ומרגמות 2 אינץ'. התל נכבש תוך חצי שעה ללא אבדות לכוחות היהודים.

תוך כדי הקרב על התל, התקשר המג"ד אברהם יפה בטלפון (שעדיין היה מחובר למחנה "גדעון") עם נכבדי בית שאן ושכנע אותם להסכים לכניעה. מכיוון שנוכחו הנכבדים שסיכוייהם לקבל תגבורת ועזרה היו קלושים - הסכימו לקיים משא ומתן על כניעה. הפגישה נערכה בבוקר 12 במאי בתחנת הרכבת. לפני הפגישה יזם אברהם יפה "תרגיל פסיכולוגי": הוא פקד להביא מקיבוץ שדה נחום צינורות השקיה גדולים. הצינורות הונחו על תל בית שאן ומומחי הסוואה גרמו להם להיראות כתותחים הנכונים להפגיז את העיר. תנאי הכניעה היו - מסירת כל כלי הנשק והמכוניות והסגרת כל הלוחמים הזרים. הנכבדים בקשו שהות כדי להימלך בדעת התושבים ולקבל תשובה מג'נין. אחר הצהרים הגיעה הודעת הכניעה והכוחות הזרים הצליחו להסתנן מהעיר.

ב-13 במאי נכנסו יחידות "גדעון" לבית שאן. על בית המשטרה הונף דגל ישראל ובעיר הוכרז עוצר. למחרת נערכו חיפושים בבתי התושבים ונאספו כלי נשק רבים וכמות גדולה של תחמושת. בשל החשש משיתוף פעולה של התושבים הערביים עם הכוחות הפולשים של מדינות ערב הוחלט לגרשם מהעיר.

לקריאה נוספת
------------

* בנימין עציוני (עורך), "**אילן ושלח - דרך הקרבות של חטיבת גולני**", הוצאת מערכות, 1950.

| **מבצעי צה"ל במלחמת העצמאות** |
| --- |
| 

|  |
| --- |
| שמואל • השמד • חסידה • נחשון • הראל • יבוסי • חמץ • יפתח • מטאטא • מכבי • כיתור • יובל • ברק • גדעון • בן עמי • מדינה • קלשון • בלק • נמל • בן נון א' • בן נון ב' • ארז • פלשת • יצחק • יורם • אנ-פאר • ברוש • דקל • דני • בתק • קדם • מוות לפולש • שוטר • גי"ס • אבק • ולווטה • יואב • אגרוף • ההר • יקב • יעל • חירם • שמונה • לוט • התחלה • אסף • חורב • חיסול • עוז • ייצוב • עובדה |

 |
**תמר אדרי** (לבית גז'בין) (4 בינואר 1948 – 14 ביוני 2014) הייתה מנכ"לית ועדת הבחירות המרכזית לכנסת.

ביוגרפיה
--------

תמר (תמי) אדרי נולדה בתל אביב להוריה הלנה ורפאל גז'בין. האב, רפאל, היה עם קום המדינה מנהלו הראשון של בית החולים רמב"ם בחיפה, ומנכ"ל משרד הבריאות בשנים 1967 – 1971. תמר למדה בבית הספר "חוגים" בחיפה והיא בוגרת הגימנסיה העברית בירושלים. היא סיימה (1975) תואר ראשון בהיסטוריה כללית מטעם האוניברסיטה העברית בירושלים. בשירותה הסדיר בצבא, 1966 – 1968, שירתה כמקפלת מצנחים.

תמר הייתה נשואה לדוד אדרי והתגוררה במושב מבוא ביתר שבהרי יהודה. לזוג נולדו שלושה ילדים, ושמונה נכדים. היא קבורה בבית העלמין במושב.

קריירה מקצועית
--------------

את עבודתה בוועדת הבחירות המרכזית לכנסת החלה באוקטובר 1969 כמזכירה ביחידה לתפקידים מיוחדים שעסקה במיקום קלפיות, בהצבעה בכלי שיט, ובהסיעי בוחרים לקלפיות. לאחר מכן התמנתה למזכירת הוועדה לצידו של רכז הוועדה דאז מנחם טרלו. ב – 1988 עם פטירתו של מנחם טרלו, נבחרה למחליפתו וכעבור שנה מונתה על ידי יו"ר הוועדה, שופט בית המשפט העליון, אליעזר גולדברג, למנכ"ל הוועדה. בתפקיד זה שימשה עד לפרישתה בתחילת 2010.

תמר ניהלה והייתה מעורבת, כמנכ"לית הוועדה, בשתים עשרה מערכות בחירות, בהן אחת "הבחירות המיוחדות לראשות ממשלה" (6 בפברואר 2001). היא ידעה על בוריים את כל חוקי הבחירות וכל התקנות לסעיפי סעיפיהם. הייתה בקיאה לפני ולפנים בכל תהליכי העבודה של כל מחלקה וכל יחידה והכירה בשמותיהם רבים מהעובדים בדרג הבכיר - לוגיסטיקה ומחסני האכסון והפצת חומרי בחירות, ועדות אזוריות, כספים, מכרזים לקבלת שירותים מגורמי חוץ, מחשוב ובקרה, המדפיס הממשלתי, מינהל הדיור הממשלתי, נציבות שירות המדינה, דוברות – מערכת מורכבת ומסועפת שפעלה בתקופת מערכת הבחירות. עבודתה כמנכ"לית התאפיינה במקצועיות רבה, ניהול בצנעה, ללא משוא פנים, בסדר מופתי, בדייקנות, ביחסי אנוש של כבוד ואמפתיה, ובסגנון ניהול משתף, מקרין אימון ומבזר סמכויות.

כמזכירת הוועדה וכמנכ"ל הוועדה היא עבדה לצידם של יו"ר הוועדה, כולם שופטי בית המשפט העליון, בהם: חיים כהן, מאיר שמגר, גבריאל בך, מרים בן פורת, אליעזר גולדברג, אברהם חלימה, מישאל חשין, דורית ביניש.

עם פרישתה ב – 2010, מונתה במקומה כמנכ"לית הוועדה, מזכירתה – אורלי עדס.

קישורים חיצוניים
----------------

* ערב חדש - 23.06.1992 - בחירות 1992
* בחירות הימאים 1996 עם תמי אדרי
* גלובס / אושר תקציב ועדת הבחירות המרכזית 9.4 מיליון ₪ / 01.08.2008
* מנכ"ל ועדת הבחירות המרכזית – בחירות לכנסת ה – 16 / מערכת קליטת נתוני ההצבעה מאובטחת ופועלת ללא דופי.
* ועדת לענייני ביקורת המדינה – נבו / ועדת הבחירות המרכזית מתייחסת לדוחות מבקר המדינה

הערות שוליים
------------

* הודעת אבל על מותה / וועדת הבחירות המרכזית
* הכנסת – The Knesset מדף פייסבוק ...לזכרה של חברתנו תמר (תמי) אדרי ז"ל / 3 ביולי 2014
**מבנה רך עם שעועית (תחושה מוקדמת של מלחמת אזרחים)** הוא ציור שמן על בד של הצייר הסוריאליסטי הספרדי סלבדור דאלי. היצירה צוירה בשנת 1936, והיא מהיצירות הבודדות של האמן המתייחסות למלחמת האזרחים בספרד. היצירה מוצגת כיום במוזיאון פילדלפיה לאמנות בפילדלפיה שבארצות הברית.

היצירה מתארת את מלחמת האזרחים בספרד ואת העובדה שהמלחמה קרעה את גופה של המדינה. דאלי תמך בגנרל פרנסיסקו פרנקו ובצד הלאומני אשר פתח במלחמה, אולם התנגד למלחמה עצמה, והיצירה מתארת את סלידתו של דאלי מאירועיה האלימים של המלחמה. היצירה צוירה זמן קצר לאחר פרוץ המלחמה, ולפני האירועים האלימים ביותר, ומכאן שמה המאוחר "תחושה מוקדמת של מלחמת אזרחים".

דאלי תיאר את התמונה במילים אלה:""גוף אדם ענקי הנשבר לגפיים ענקיים של ידיים ורגלים הקורעים אחד את השני בטירוף של חניקה עצמית""

היצירה מתארת אדם קרוע שפניו מביעים כאב. רגלו של האיש ניצבת במקום בו צריכה להיות בטנו, וידו מחזיקה את הרגל התלושה. הראש ניצב על הרגל התלושה ממקומה. על ירך הדמות נוזלת שעועית מבושלת. בשמאל התמונה מונחת על הקרקע יד נוספת, ובסמוך לה דיוקנו של זיגמונד פרויד.

שמה של היצירה - "שעועית מבושלת" מתייחס למנהג הקאטאלאני הפגאני (אשר קדם להתנצרות האזור) להקריב לאלים שעועית מבושלת.

ברקע מצויר נוף האופייני לצפונה של ספרד.

קישורים חיצוניים
----------------

* תיאור היצירה באתר מוזיאון פילדלפיה לאמנות
ערוגת פוליקולטורה בה נעשה שימוש בשיטת 'נטיעה במקביל'
**פּוֹלִיקוֹלְטוּרָה** (מלטינית: **Poly**: מרובה, **cultura**: עיבוד, גידול. בעברית נקראת לעיתים **רב-זניות** או **רב-חקלאות**) היא שיטת עיבוד חקלאית בה משק חקלאי מתבסס על שתילה מעורבת של צמחים ממשפחות שונות לאותה חלקת אדמה, תוך חיקוי המערכת האקולוגית הטבעית.

פוליקולטורה היא היפוכה של גישת המונוקולטורה, שמהותה גידול חקלאי מסוג אחד על חלקת האדמה. יתרונותיה של השיטה הם רבים: שמירת פוריות הקרקע לטווח הארוך, עמידות גדולה יותר למחלות, ומזיקים, וכן הלאה.

דוגמאות: בוסתן עצי פרי משולב מראה עמידות גבוהה למחלות ומניב כל השנה מגוון פירות לפי העונה. כמו כן ניתן להוסיף עוד נדבך לרבגוניות הבוסתן, בגידול צמחים עונתיים או מטפסים מתחת לעצים נשירים, ובכך לנצל את הקרקע בצורה יעילה יותר.

חסרונה העיקרי של הפוליקולטורה על פני המונוקולטורה הוא הצורך להשקיע יותר זמן עבודה בהשגת היבול, וכן הצורך בידיים עובדות לעומת המיכון הרב שמאפיין את המונוקלטורה.

שיטות פוליקולטורה
-----------------

* מחזור הזרעים - שיטה חקלאית, בה זורעים גידולים מתחלפים על שדה אחד במחזור, על מנת לשמור על פוריות הקרקע.
* מולטיפל קרופינג (נטיעה במקביל) - שיטה חקלאית בה מגדלים שני גידולים או יותר באופן סימולטני על אותה חלקת קרקע.
	+ שתילת חברים (companion planting) - שתילה זה לצד זה של צמחים שונים בעלי תכונות משלימות, המפרים הדדית האחד את משנהו, למשל שתילת קטניות להן יש פקעיות חנקן המדשנות באופן טבעי את הקרקע יחד עם צמחים אחרים.
	+ גידול בשכבות, מקרה בו מגדלים במספר 'קומות', למשל ירקות שורש בשכבה שמתחת לאדמה וירק בעל שורשים מועטים שעלוותו גבוהה מעל הקרקע.
	+ גידולי סמטאות (Alley cropping) מקרה בו מגדלים בשתי שכבות, למשל גידול ירקות בין עצי זית.
* פוליקולטורה משמשת גם בגידול בעלי חיים, כדוגמת דגים, כאשר באותה בריכה יגדלו זנים שונים של דגי מאכל.

ראו גם
------

* פרמקלצ'ר - שיטת תכנון שמבוססת על פוליקולטורה
* מונוקולטורה - שיטת עיבוד חקלאי הדוגלת בגידול חד-זני
* אקוופוניקה - צורת גידול סמביוזית של צמחי מים ודגים

קישורים חיצוניים
----------------

ויקישיתוף מדיה וקבצים בנושא **פוליקולטורה** בוויקישיתוף
**Le Vingtième Siècle** (בעברית: **המאה העשרים**) היה עיתון בלגי בצרפתית, שהתפרסם בין השנים 1895**–**1940. מוסף הילדים שלו, "Le Petit Vingtième (אנ')", היה ידוע בתור המגזין שבו התפרסמו לראשונה פרקי "הרפתקאותיו של טינטין".

היסטוריה
--------

כריכת "Le Petit Vingtième", יולי 1931
"Le Vingtième Siècle" הוקם בשנת 1895 על ידי ז'ורז' אלפוט (אנ'), ז'וזף ד'אירסל (אנ') ואתנאז דה ברוקוויל. הגיליון הראשון פורסם ב-6 ביוני 1895. הפופולריות של העיתון לא הייתה גדולה, והוא החזיק מעמד רק בזכות תמיכתו של הפוליטיקאי שארל דה ברוקוויל, שהיה אחיו של אתאנז.

בשנת 1914 החל פרנאן נרה (צר') לנהל את העיתון. נרה ניסה להפחית את הטון הקתולי בו התאפיין העיתון ולהפוך אותו לאוניברסלי יותר.

בשנת 1924 החל לנהל את העיתון נורבר ואלה (אנ'), כומר קתולי שהיה תומך נלהב בפשיזם. בשנת 1927 הוא שכר את ז'ורז' רמי לעבודה בעיתון, והפקיד אותו על ניהול מוסף הילדים "Le Petit Vingtième", שם החלו להתפרסם בינואר 1929 פרקי "הרפתקאותיו של טינטין". בשנות פעילותו של רמי בעיתון, התפוצה שלו עלתה באופן משמעותי.

בשנת 1933 הודח ואלה מניהול העיתון בשל שערורייה פוליטית שעורר. לאחר פיטוריו הפך ויליאם איז'ה (צר') למנהל העיתון. איז'ה החזיק בהשקפה אנטי־נאצית ומאוחר יותר אף הפך לדמות מפתח בתנועת ההתנגדות הבלגית.

עם כיבוש בלגיה על ידי גרמניה במאי 1940 נסגר העיתון על ידי יחידות התעמולה של הוורמאכט, בשל העמדות האנטי־נאציות שהפגין איז'ה.

עמדות העיתון
------------

העיתון היה מזוהה עם הכנסייה הקתולית וזכה רבות לתמיכתה.

עם עליית הנאצים לשלטון בגרמניה ובעידודו הנמרץ של נורבר ואלה, הפכו המסרים שביטא העיתון ליותר ויותר אנטי־קומוניסטיים, אנטי־קפיטליסטיים, אנטישמיים ואנטי־ליברליים. בטור "אירועים אקטואליים" שהתפרסם ב-"Le Petit Vingtième" ב-4 באפריל 1934, למשל, נכתב לגבי צעדיו האנטישמיים של אדולף היטלר בגרמניה: "נפלא. הבה נקווה שהוא יחזיר לגרמניה את היהודים הרבים הגולים בקרבנו, ושנשמע שפה אחרת מלבד יידיש מדוברת בעיר הטובה שלנו, בריסל." במאמר מערכת מ-1 בפברואר 1934 נכתב "האייזקים, הפלסנברגים ולויים אחרים ממלאים את כיסיהם ועושים הון. לאט לאט הם מרעילים את העולם, על ידי השחתת הצעירים."

בין השנים 1933**–**1940, תחת ניהולו של ויליאם איז'ה, הפכה נימת העיתון למתונה יותר.

קישורים חיצוניים
----------------

ויקישיתוף מדיה וקבצים בנושא **Le Vingtième Siècle** בוויקישיתוף

הערות שוליים
------------

1. 1 2  Kees de Groot, Tintin as a Catholic Comic:
How Catholic Values went Underground, **Tilburg University**, 2017
2. ↑  פייר אסולין, **Hergé : The Man Who Created Tintin**, ניו יורק: אוניברסיטת אוקספורד, 2009, עמ' 38, מסת"ב 978-0-19-539759-8. (באנגלית)
3. ↑  הכותב משתמש כאן בשם "לוי" כשם משפחה יהודי מייצג (ולא כהתייחסות לצאצאי שבט לוי).
4. ↑  פייר אסולין, **Hergé : The Man Who Created Tintin**, ניו יורק: אוניברסיטת אוקספורד, 2009, עמ' 39, מסת"ב 978-0-19-539759-8. (באנגלית)
**דר גולן** (באנגלית: **Dar Golan**) (נולד ב-20 בנובמבר 1983 באשדוד, ישראל) הוא מעצב גרפי, אמן ומוזיקאי.

ביוגרפיה
--------

גולן נולד בשם **דר יעקב גולן** ב-20 בנובמבר 1983 בעיר אשדוד שבישראל. דר הוא בנם השלישי מבין ארבעת ילדיהם של לינה ומשה גולן. אמו, **לינה גולן**, היא אמנית בינלאומית המוכרת בעיקר מתחום הציור. האב, משה, הוא מהנדס אשר ניהל מספר מסעדות ובתי קפה.
אחיו הבכור, אלעד, הוא מהנדס תוכנה. אח נוסף הוא המלחין והיוצר ניב גולן ואחיו הצעיר, תום גולן הוא מתופף (לשעבר בלהקת סטנגה) ומתכנת.

פעילות מוזיקלית
---------------

ב-1999 הקים גולן, יחד עם שלושה חברים מספסל הלימודים, להקה בשם "אלרגיה", הלהקה התאפיינה בשירים הומוריסטיים בעברית והופיעה בעיקר באשדוד ובסביבה. עד שנת 2003 כל חברי הלהקה, פרט לדר, התחלפו ושמה של הלהקה השתנה לסטנגה.

ב-2005 גולן וחבריו החדשים ללהקה, נועם האוזמן, תום גולן ויואב מצ'ולסקי מחליטים להקליט אלבום בכורה באופן עצמאי, בהפקתו המוזיקלית של אורן ברזילי. האלבום נקרא "מה שבא לאט הולך מהר", כלל 10 שירים ויצא לאור בתחילת שנת 2007 תחת לייבל עצמאי שהקימה להקת סטנגה בשם "זבל זין הפקות".
הלהקה החלה להופיע באופן אינטנסיבי ברחבי הארץ, בין היתר בפסטיבלים כגון "רוק עצמאות", "בראשית", "בומבמלה" ו"שיר היונה" וזכתה פעמיים בתואר "תגלית השנה" ברציפות.

ב-2009 הוחתמה סטנגה על חוזה הקלטות מלא על ידי חברת התקליטים אן אם סי, וחברה למפיק יפתח שחף (היהודים), לטובת הקלטת דיסק ראשון.
הלהקה הוציאה שני סינגלים ("בואי כפרה" ו"טרנזיסטור"), הסינגלים התקבלו יפה ברדיו אך לא לאורך זמן.

ב-2011 נפרדות דרכיהן של סטנגה ואן אם סי. הלהקה הודיעה על הפסקת פעילות.

בשנת 2013 שחרר גולן אלבום סולו ראשון בשם **"הקלטות מהחדר'שלי"** דרך אתר Bandcamp. האלבום כלל הקלטות ביתיות ל-18 שירים וסקיצות לשירים אשר נאספו במהלך שנות הפעילות של להקת סטנגה ולא שוחררו מעולם.

בדצמבר 2016 שחרר סינגל כפול בהוצאה עצמית עם השירים "מי הביא יותר כלים למטבח" ו-"דברים רעים".

אמנות ועיצוב גרפי
-----------------

לאורך כל התקופה בה פעלה להקת סטנגה, היה גולן אמון גם על הצד הוויזואלי שלה. גולן יצר שפה גרפית ייחודית ללהקה ושילב אותה בפוסטרים להופעות, קליפים, חולצות, עטיפת האלבום וסינגלים.

לאחר פירוק הלהקה החל גולן לפתח את קריירת העיצוב ואף למד במשך שנתיים באחד מבתי הספר הגבוהים לאמנות ועיצוב. בו זמנית החל לעצב שפות ויזואליות ללהקות אחרות מהארץ ומחו"ל.

בשנת 2011 ו-2012 זכה להשתתף בתערוכות של "טמבור" ועמותת "לצאת מהקופסה" ואף השתתף מספר פעמים בפרויקט "הגלויה הסודית" של יריד "צבע טרי".

בשנת 2014 זכה גולן במקום הראשון בתחרות העיצוב הבינלאומית QuadAward בקטגוריית פרינט ובמקום השני בקטגוריית עיצוב לוגו.

חייו האישיים
------------

ב-2014 התחתן עם המעצבת הגרפית מעיין סרדה ובשנת 2016 נולד בנם הבכור. הם מתגוררים בתל אביב.

גולן מנהל חנות אונליין שבה הוא מוכר את יצירותיו.

דיסקוגרפיה
----------

* מה שבא לאט הולך מהר (2007)
* הקלטות מהחדר'שלי (2013)
* סינגל כפול (ללא שם) (2016)

קישורים חיצוניים
----------------

* אתר האינטרנט הרשמי של דר גולן

* דר גולן, באתר בנדקמפ
* "כישרון בפול ווליום", אשדוד אונליין, 28 בדצמבר 2015
* הכירו את המעצב הגרפי והמאייר דר גולן, ויריונלי, 11 בינואר 2015
* להקת סטנגה מנגנת בשירותים, ynet, 1 בדצמבר 2009
* להקת סטנגה, וואלה!, 10 באוגוסט 2009
**איזלר סולומון** (באנגלית: **Izler Solomon**; ‏11 בינואר 1910 - 6 בדצמבר 1987) היה מנצח אמריקאי, שעיקר פעילותו התנהלה במערב התיכון של ארצות הברית.

חייו
----

סולומון נולד בסיינט פול, מינסוטה. בשנת 1936 החל לנצח על התזמורת הסימפונית של אילינוי ובמשרה זו כיהן עד 1941. באילינוי ניצח בהופעות בכורה על יותר מ-150 יצירות אמריקאיות. בשנים הבאות היה מנהל מוזיקלי של התזמורת הפילהרמונית של קולומבוס, אוהיו (1941 - 1949) ושל התזמורת הסימפונית של אינדיאנפוליס (1956 - 1976). כמנצח אורח הופיע סולומון עם תזמורת פילדלפיה, התזמורת הסימפונית של שיקגו, התזמורת הפילהרמונית הישראלית והפילהרמונית של אוניברסיטת אינדיאנה. הקריירה שלו נקטעה בבת אחת בגלל אירוע מוחי, שפקד אותו בשנת 1976.

סולומון הוציא כמה וכמה הקלטות משובחות, ביניהן הקלטת ביצוע הבכורה העולמי של הקונצ'רטו השני לכינור של מקס ברוך, עם התזמורת הסימפונית של RCA ויקטור ויאשה חפץ כסולן בשנת 1954.

קישורים חיצוניים
----------------

ויקישיתוף מדיה וקבצים בנושא **איזלר סולומון** בוויקישיתוף

* איזלר סולומון, באתר MusicBrainz (באנגלית)
* איזלר סולומון, באתר Discogs (באנגלית)
* A short biography

|  |  |  |
| --- | --- | --- |
| **הקודם**:**פאביין סוויצקי** | **מנהלים מוזיקליים, התזמורת הסימפונית של אינדיאנפוליס**
1956-1976 | **הבא**:**ג'ון נלסון** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007319060705171
* BNE: XX861630
* BnF: cb13974523k (data)
* GND: 129902497
* ISNI: 0000 0000 8411 5497
* LCCN: n91036280
* MusicBrainz: 1de6ab07-7a7b-4065-be38-564ead6403bf
* NTA: 074078518
* SNAC: w6rv0n3g
* SUDOC: 181087782
* VIAF: 114377196
* WorldCat: lccn-n91036280

 |
פסטיבל טומטינה, 2006
קרב התפוזים, 2007
**מלחמת אוכל** (באנגלית: **Food fight**) היא התנהגות קולקטיבית כאוטית בה המשתתפים משליכים אוכל זה על זה.

השלכת האוכל אינה מיועדת לפגוע במשתתפים, אלא להצית קטטה של השלכות אוכל הדדיות. במריבות אוכל מאורגנות, בדרך כלל "כלי הנשק" הם כולם מסוג אחד, או במגוון מוגבל. במאבק אוכל מאולתר ישתמשו המשתתפים בכל המזון העומד לרשותם.

אף שלרוב מלחמת האוכל היא בהשתתפותם של צעירים, למלחמות אוכל יש היסטוריה ארוכה של קיום כסוג של בידור או בילוי ציבורי. קרבות אוכל היו נפוצים באירופה כבר בראשית ימי הביניים, בעיקר בפסטיבלים עונתיים בקיץ. מלחמות אוכל התרחשו גם כחלק מאלימות מחוקקים, והן גם מהוות מוטיב חוזר בקרבות ב-WWE.

קרבות האוכל המאורגנים הגדולים ביותר הם פסטיבל טומטינה שנערך מדי שנה בוולנסיה שבספרד וקרב התפוזים שנערך בעיר איווריאה שבאיטליה.

מלחמות אוכל קיבלו תפקיד מרכזי בקומדיות סלפסטיק, כשצורתן המקובלת ביותר היא באמצעות הטחת עוגה. מלחמות אוכל מופיעות לעיתים בסדרות טלוויזיה ובספרות ילדים, בדרך כלל כדוגמה להתנהגות ילדותית ופזיזה.

קישורים חיצוניים
----------------

ויקישיתוף מדיה וקבצים בנושא **מלחמת אוכל** בוויקישיתוף

הערות שוליים
------------

1. ↑  New York Times
2. ↑  "Taiwanese MPs hold a food fight". *BBC News*. 2004-10-26. נבדק ב-2006-07-08.
3. ↑  "Food fight leads to suspensions at Dixon school". *Sauk Valley Newspapers*. 2010-04-30. נבדק ב-2010-04-30.
**Congo** (קונגו) היה הסינגל הראשון מהאלבום Calling All Stations של להקת ג'נסיס, אשר יצא בספטמבר 1997. הסינגל סימן את תחילתו של הזמר ריי וילסון כסולן החדש של ג'נסיס. הסינגל היה להיט בכל אירופה.

עם יציאתו נכנס למקום החמישי בהונגריה.

מידע
----

השיר, למרות שמו ולמרות פתיחתו, סיפור השיר לא מספר בכלל על סיפור על אפריקה או דבר אחר הקשור לנושא. נושא השיר הוא על שני אנשים אשר שונאים אחד את השני ומתרחקים ככל שאפשר אחד מהשני. מבחינה מוזיקלית, השיר נפתח במוזיקת תוף קריבי ומוזיקה בהשפעה אפריקנית. בזמן המוזיקה נשמע קולו של שבט אשר שר "Congo the Congo", לפני שהשיר הופך לאפל יותר עם מלודית גיטרה. גרסת האלבום כוללת בסוף השיר, מנגינת סינתיסייזר שנחלשת וכך השיר מסתיים. לעומת זאת, גרסת הסינגל נחלשת לפני הסוף המקורי.

וידאו מוזיקלי
-------------

הווידאו קליפ של השיר בוים על ידי הווארד גרינהול, הסרטון כולל דימויים, עם הלהקה שנגנה במספנה שמורה היטב מאוישת עם עבודת פרך. תותחי מים ענקיים המשמשים לבקרת התקוממויות, והלהקה הוספגה במים לעיתים קרובות למדי בכל הסרטון.

בי-סייד
-------

ה"בי סייד" של הסינגל יצא לאור כשני שירים והם "Papa He Said" ו-"Banjo Man" ."Banjo Man" כמעט עמד להיכנס ל-Calling All Stations אך זה נדחה והשיר הוצא מרשימת השירים ברגע האחרון. גרסת ה-CD המשופר כלל בבי-סייד את הגרסה הערוכה לקטע "Second Home by the Sea".

רשימת שירים
-----------


| מס' | שם | כותב(ים) | משך |
| --- | --- | --- | --- |
| 1. | Congo (גרסה ערוכה) | טוני בנקס, מייק ראת'רפורד | 4:03 |
| 2. | Papa He Said (סינגל ללא-אלבום) | בנקס, ראת'רפורד | 4:07 |
| 3. | Banjo Man (סינגל ללא-אלבום) | בנקס, ראת'רפורד, ריי וילסון | 4:20 |

גרסת CD משופר


| מס' | שם | כותב(ים) | משך |
| --- | --- | --- | --- |
| 1. | Congo | טוני בנקס, מייק ראת'רפורד | 4:51 |
| 2. | Second Home by the Sea (גרסה ערוכה) | פיל קולינס, בנקס, ראת'רפורד | 4:54 |

הוצאה לאור/הופעות
-----------------

Congo היה הסינגל הראשון מהאלבום Calling All Stations, ונוגן בהופעות לקידום האלבום, בדרך כלל באמצע הסט. גרסת הסינגל הופיעה באלבום האוסף של הלהקה, Turn It On Again: The Hits. ריי וילסון ביצע את השיר בהופעה בסולו לכבוד ה-Genesis Klassik tour אשר היה סיבוב הופעות כמחווה לג'נסיס.

מצעדים
------

השיר לא דורג במצעד הבילבורד בארצות הברית. בארצות הברית, הסינגל דורג במקום ה-#25 באוגוסט, 1997 במצעד בשם Mainstream Rock הסינגל נוגן ברדיו האמריקאי בשבוע ל-15 בספטמבר 1997 (שנת ההוצאה של הסינגל).

ביצוע
-----

* ריי וילסון - שירה
* טוני בנקס - קלידים, שירה מלווה
* מייק ראת'רפורד - גיטרת בס, גיטרה, שירה מלווה
* ניר צדקיהו - תופים, כלי הקשה

קישורים חיצוניים
----------------

* מידע על היצירה "Congo" באתר מיוזיק בריינז
* סרטון השיר "Congo" באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 0730b5fa-6dc7-492e-90c6-9b42e0c09a50

 |
**דראגן צ'ביץ'** (בסרבית: **Драган Чавић**‏; נולד ב-10 במרץ 1958) היה נשיא רפובליקה סרפסקה (נובמבר 2002 - נובמבר 2006).

ביוגרפיה
--------

דראגן צ'ביץ' נולד ב-10 במרץ 1958 בזניצה בבוסניה והרצגובינה אז ביוגוסלביה. הוא למד בתיכון בעיר באניה לוקה ובשנת 1980 סיים אוניברסיטת בניה לוקה בתחום הכלכלה. הוא עבד ככלכלן במספר חברות ממשלתיות ופרטיות.

בשנת 1998 דראגן צ'ביץ נבחר לאספת הנבחרים של רפובליקה סרפסקה. בשנת 1998 הוא הודח מפעילות פוליטית על ידי נציג הקהילה הבינלאומית בגלל התנגדותו ליישום הסכם דייטון להסדרת המשבר הפוליטי באזור. החלטה זו בוטלה בשנת 1999.

בשנת 2002 הוא ניצח בבחירות לנשיא רפובליקה סרפסקה. הוא כיהן בתפקיד קדנציה של ארבע שנים ובבחירות של שנת 2006 הפסיד ל
מילן יליץ'. בעקבות הפסד זה, מפלגתו התפצלה, בשנת 2008 הוא הכריז על הקמת מפלגה חדשה, המפלגה הדמוקרטית. בשנת 2010 הוא נבחר לאספת הנבחרים מטעם מפלגה זו.

בשנת 2012 הוא השתתף בבחירות לראשות העיר באניה לוקה, אך הפסיד.

קישורים חיצוניים
----------------

ויקישיתוף מדיה וקבצים בנושא **דראגן צ'ביץ'** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1217726349
* VIAF: 305749817
* WorldCat (עם VIAF): 305749817

 |
מרק אפאנג
**מרק אפאנג**, הוא מרק ירקות שמקורו באנשי האפיק של ממלכת האפיק, במדינת קרוס ריבר. ואנשי האיביביו של אקווה איבום בדרום ניגריה.

זהו מאכל המוכר על ידי הניגרים וגם בחלקים מסוימים של אפריקה. פופולרי במיוחד בקרב אנשי האיביביו ואנשי האנאנג של אקווה איבום ומדינת קרוס ריבר שאימצו את המטבח הזה כחלק מזהותם התרבותית.

מוגש בבתים וגם בטקסים כמו חתונות, קבורה ופסטיבלים. בעיקר בחלק הדרומי של ניגריה. מרק אפאנג מזין מאוד ועלות ההכנה מותאמת לצורכי המשפחה. המרכיבים המשמשים להכנת המרק כוללים: בשר, דגים, שמן דקלים, פלפל, שאקי (מעיים של פרה), waterleaf, עלה okazi, בצל, שיחי הרדוף מלח וקצת תבלינים אחרים.

קישורים חיצוניים
----------------

ויקישיתוף מדיה וקבצים בנושא **מרק אפאנג** בוויקישיתוף

הערות שוליים
------------

1. ↑  Badiru, Iswat Badiru; Deji (2013-02-19). *Isi Cookbook: Collection of Easy Nigerian Recipes* (באנגלית). iUniverse. ISBN 9781475976717.
2. ↑  "Top Exotic Nigerian Dishes You Must Taste This Week". *Nigerian Bulletin - Nigeria News Updates* (באנגלית אמריקאית). נבדק ב-2017-02-20.
3. ↑  Okafor, Onnaedo. "Food Profile: 10 best foods to eat from 10 regions in Nigeria" (באנגלית אמריקאית). נבדק ב-2017-02-20.
**איסון** (יוונית: Αισων) הוא דמות במיתולוגיה היוונית מלכה של העיר יולוקוס שבתסליה (העיר וולוס ביוון) של ימינו ואביו של יאסון, מנהיג הארגונאוטים.

דמותו
-----

אביו, קרתיאוס מייסד העיר, נשא את אחייניתו טירו לאשה לאחר שזו ילדה את פליאס ונלאוס לפוסידון. מזיווג זה נולדו שלושה ילדים ובהם איסון. קרתיאוס הוריש לו את המלוכה, אולם אחיו למחצה פליאס הדיח אותו, נישלו מכל נכסיו והחזיקו במעצר בית.

לאיסון ופולימדה אשתו נולדו יאסון ופרומאכוס. 
כאשר יאסון הפליג למסעו, פליאס, משוכנע שהוא לא ישוב, החליט להרוג את איסון. הוא איפשר לאיסון להמית עצמו בדם של פר ששחט ואשתו התאבדה אחריו. את הבן הנותר, פרומאכוס, רצח פליאס. 

סיפור אחר על סופו של איסון טוב יותר: בשובו של יאסון שכב איסון גוסס על ערש דווי ולא יצא לקבל את פני בנו החוזר ואף לא הכירו כשזה בא אליו. מדיאה המכשפה, אהובתו של יאסון, הקריבה קורבנות לרצות את אלי המוות וטיהרה את גופו של הישיש. בחרב חתכה את גרונו של הזקן ויצקה לפצע הפעור שיקוי שרקחה. כך החייתה את המלך הגוסס והחזירה לו את נעוריו. לפי עצתה, ביצעו בנותיו של פליאס מעשה דומה אלא שמדיאה טמנה להם פח: היא הותירה את גופת אביהם המבותרת מבלי להחיותו.

קישורים חיצוניים
----------------

ויקישיתוף מדיה וקבצים בנושא **איסון** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16260279d (data)
* SUDOC: 241855179
* VIAF: 316447829
* WorldCat (עם VIAF): 316447829

 |
"**הרכב מדלפוי**" (ביוונית: ἡνίοχος) או "**הֶנִיוֹכוֹס**" ("אוחז המושכות"; בתעתיק לטיני: Hêniokhos) הוא פסל יווני עשוי ברונזה משנת 474 לפנה"ס. זוהי אחת הדוגמאות היפות והבולטות לפיסול יווני בברונזה מהתקופה הקלאסית. הפסל התגלה בשנת 1896 בעת חפירות ארכאולוגיות במקדש אפולו בעיר דלפי, והוא מוצג במוזיאון הארכאולוגי בה.

הפסל מציג דמות רכב, המפוסל בגובה קומת אדם ובידו הימנית הוא מחזיק שרידי מושכות. ידו השמאלית של הפסל חסרה. הדמות הייתה כנראה חלק ממערך פיסולי של מרכבה אשר הייתה רתומה לארבעה סוסים. ייתכן כי לצד דמות הרכב הופיע בפסל גם בעל המרכבה, אשר גופו נוטה מעט לכיוונו. בבסיס הפסל מופיעה ביוונית הכתובת: "[P]OLUZALOS MA nETHÊK[EN] ...]ON AES EUONUM APOLL[ON]", שפירושה: "פוליזלוס הקדיש אותי... עשו אותו משגשג, כבדו את אפולו". כתובת זו מציינת את פוליזלוס (Polyzalus), טיראן המושבה היוונית גלה (Gela) שבסיקיליה, כמזמין הפסל, לזכר ניצחון ספורטיבי של קבוצת רכבים במירוץ מרכבות במשחקים הפיתיים שנערכו בדלפי בשנת 474 לפנה"ס. 

סגנון הפסל ממקם את הפסל בראשיתה של האמנות הקלאסית ביוון. תנוחת הפסל היא סטאטית ביחס לסיטואציה המתוארת. הפרופורציות של הפסל אינן מושלמות לפי האידיאל הקלאסי - ראשו קטן מעט וגופו מוארך. עם זאת, הפסל בעל דיוק אנטומי גבוה. בייחוד בולט הדבר בעיצוב שיערו של הרכב. הדמות לובשת בגד המחולק לחלקים ובעל קפלים רבים, המסודרים בקפידה ונופלים בצורה סימטרית. פניו של הפסל שלוות ומאופקות בהתאם לאידיאל הקלאסי, אך אין בהן אותה אטימות המופיעה בפיסול הארכאי. יתר על כן, עיניו של הפסל עוצבו בעזרת "חומר לבן ובתוכו נקבע האישון העשוי שני עיגולים של אוניכוס (שהם) חום. מילוי זה משווה לעיניים מבע חי, ער ומאופק כאחד".

הערות שוליים
------------

1. ↑  ההגייה ביוונית עתיקה היא 'דלפוי' ולא ההגייה היוונית המודרנית 'דלפי'.
2. ↑  אבי-יונה, מיכאל, **תולדות האמנות הקלאסית**, מוסד ביאליק, ירושלים, 2004, עמ' 100.

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הרכב מדלפוי** |

|  |  |
| --- | --- |
| בקרת זהויות עריכת הנתון בוויקינתונים | 
* NLG: 303960

 |
**הרכבת הקלה של לוקסמבורג** היא מערכת הסעת המונים חשמלית, המשרתת את העיר לוקסמבורג, בירת דוכסות לוקסמבורג. היא החלה לפעול בשנת 2017.

הרכבת
-----

הרכבת הקלה הפועלת בעיר לוקסמבורג היא דור שני לחשמליות בעיר. רכבת קלה נגררת על ידי סוסים הופעלה בעיר בשנת 1875. בשנת 1908 הושלמה הסבתה לחשמל. בהדרגה הוארכו קוויה והגיעו לאורך כולל של 31 קילומטר. בשנות ה-60 צומצמו הקווים בעקבות מעבר להפעלת אוטובוסים, עד לסגירת השירות בשנת 1964. מערכת רכבת קלה נוספת פעלה בעיר השנייה בגודלה במדינה, אש-סור-אלזט (Esch-sur-Alzette), בשנים 1927-‏1956. קרונות של הרכבת הישנה מוצגים במוזיאון הרכבת והאוטובוס בעיר.

### הרכבת המודרנית

השלב הראשון של הפעלת קו הרכבת הקלה המודרנית הראשון (קו T1) יצא לפועל בדצמבר 2017, לאחר עבודות הקמה של תשתיות ודיפו והנחת מסילות שנמשכו כשלוש שנים. בין היתר הורחב וחוזק גשר אדולף הידוע על מנת שיוכל לשאת את קו הרכבת לשני הכיוונים.

מאז 2017 הוצאו לפועל שני שלבים נוספים של הארכת הקו. שני השלבים הסופיים מתוכננים לשנים 2022 ו-2023. בסיומם יפעל הקו לאורך 16 קילומטר ויהיו בו 24 תחנות, אשר חלקן יהוו צמתים עם קווי אוטובוס ורכבת כבדה בעיר. קיבולתו תהיה 10,000 נוסעים בשעה. הקטע הצפוני של הקו מתוכנן להסתיים בתחנה בנמל התעופה לוקסמבורג-פינדל שממזרח לעיר. הקטע הדרומי של הקו יסתיים בתחנה באצטדיון הלאומי החדש, העומד בבניינו בדרום העיר.

בקו משרתות רכבות מדגם Urbos מתוצרת חברת CAP הספרדית. אורך כל אחת מהן הוא 45 מטר וקיבולתה 422 נוסעים. מהירותה המקסימלית היא 70 קילומטר לשעה.

בשנת 2020 הציג שר התשתיות של לוקסמבורג תוכניות מפורטות להרחבה עתידית של מערך הרכבת הקלה באמצעות סלילת קווים נוספים בעיר לוקסמבורג ואל מחוץ לה, לרבות אל הערים אש-סור אלזט וסטראסן (Strassen).

קישורים חיצוניים
----------------

ויקישיתוף מדיה וקבצים בנושא **הרכבת הקלה של לוקסמבורג** בוויקישיתוף
* 

* אתר האינטרנט הרשמי של הרכבת הקלה של לוקסמבורג
**טוכטמיש** (במונגולית: **Тохтамыш**, נפטר ב-1406) היה החאן האחרון של אורדת הזהב המאוחדת.

אורדת הזהב
----------

טוכטמיש היה ממוצא מונגולי, מצאצאי ג'ינגיס חאן. בשנת 1377 הוא החל בניסיונות להשתלט על אורדת הזהב, וזאת בתמיכה צבאית של טימור לנג. במהלך שנת 1378 הוא כבש את החלקים המזרחיים והחל להתקדם לכיוון מערב האורדה, אזור שהיה בשליטת ממאי. בשנת 1380, לאחר ניצחון על ממאי, הוא השלים את המלאכה והתמנה לחאן אורדת הזהב. הוא שלח הודעה לנסיכים רוסים על הדחת ממאי וקיבל מהם שגרירים. אף על פי שדמיטרי דונסקוי עמד בראש הכוח הרוסי שניצח את אורדת הזהב בקרב קוליקובו, טוכטמיש אשרר את המשך כהונתו כנסיך. 

בהמשך הוא החליט שחוזק יתר של נסיכות מוסקבה מסכן את שלטונו והחל בפשיטה גדולה לנסיכות. דמיטרי מסוזדל הפר את הבטחותיו לדמיטרי דונסקוי ושלח למחנהו של טוכטמיש כוח צבאי ושניים מבניו. גם נסיך ריאזן עזר לכוחות האורדה. לנוכח המצב, דמיטרי דונסקוי ונסיכים אחרים עזבו את מוסקבה במטרה לאסוף כוח צבאי גדול. במהלך אוגוסט 1382 מוסקבה נכבשה, נהרסה ותושבים רבים נלקחו בשבי. טוכטמיש כבש גם ערים נוספות וחזר לבירתו. בהמשך התרחשו פשיטות נוספות לשטחי נסיכות מוסקבה אך אלו היו מוגבלות בהיקפן בגלל מאבקיו של טוכטמיש עם טימור לנג.

המאבק נגד טימור לנג
-------------------

טוכטמיש ראה את עצמו כיורשו של ג'ינגיס חאן וחלם על אימפריה גדולה. בשנת 1385 בראש צבא שכלל 50,000 איש הוא פלש לפרס. הוא כבש את תבריז ובדרך חזרה לקח איתו כ-200,000 עבדים מאזור הקווקז. לאחר שחזר לביתו, נודע לו שטימור לנג צירף את פרס ואזרבייג'ן לאימפריה שלו. טוכטמיש שב על עקבותיו במטרה להילחם נגד בעל בריתו לשעבר.

מאבקים צבאיים נגד טימור לנג נמשכו כעשור. בסופו של דבר כוחות אורדת הזהב נחלו תבוסה מוחצת באזור נהר טרק בקווקז, בירתם נכבשה וטוכטמיש נמלט לאזור אוקראינה של היום. הוא הגיע לחצרו של ויטאוטס, הנסיך הגדול של ליטא. ביחד הם ניסו פעם נוספת להילחם נגד הכוחות של טימור לנג. בקרב על נהר וורסקלה הם נחלו תבוסה. תבוסה זו הייתה אחת הסיבות להתקרבות בין פולין לבין ליטא בהמשך, במהלך תחילת המאה ה-15.

טוכטמיש נמלט לסיביר ונרצח בפקודת טימור לנג בשנת 1406.

קישורים חיצוניים
----------------

ויקישיתוף מדיה וקבצים בנושא **טוכטמיש** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 129617288
* TDVİA: toktamis-han
* VIAF: 67550482
* WorldCat: viaf-67550482

 |
מיקומו של חבל אמפורדה על מפת קטלוניה
**אמפורדה** (בקטלאנית: **Empordà**, בספרדית: **Ampurdán**) הוא חבל היסטורי (קומַרקה) בצפון-מזרחה של קטלוניה, בין מאסיב האלברים הגבארות. בימינו הוא חלק מהמחוז ז'רונה. 
בשנת 1936 חולק לשני אזורים: אמפורדה העליונה (Alt Empordà) ואמפורדה התחתונה (Baix Empordà).

השם
---

שם החבל בא מהיישוב אמפורייס, שמוצאו במושבה קדומה יוונית-רומית. המושבה נקראה "אמפוריון" (Eμποριον), לפי מילה יוונית שמשמעותה "שווקים, מחסנים".

גאוגרפיה
--------

אמפורדה גובל בצפון בחלק המזרחי ביותר של רכס הפירינאים, מעבר פרתוס ומאסיב האלברים. הגבול הצפוני מסתיים בים התיכון בכף קרס. בגבול הדרומי מתרומם מאסיב הגבארות המגיע לים התיכון בין הכפרים קסטל-פלטז'ה ד'ארו ופאלאמוס.

העיר העיקרית של אמפורדה היא פיגרס, מרכז כלכלי ומסחרי. היא בירת אמפורדה העליונה. בירת אמפורדה התחתונה היא ביסבל.
הבירה ההיסטורית של החבל הייתה סנט מרטי ד'אמפורייס, אחר כך קסטליו ד'אמפורייס. לכן קראו לאזור "הרוזנות של אמפורייס". האזור התנגד זמן ממושך לרוזנות של ברצלונה ואחר כך לסיפוחו לכתר של אראגון.
בתקופת ההתנגדות הזאת הוסטו מי הנחל טר ונבנתה טירת מונטגרי שנשארה לא מוגמרת.

אמפורדה בתרבות
--------------

המישור של אמפורדה הוא נושא לפואמה מאת ז'ואן מראגל, של היצירה "האמפורדה הסדראנית" מאת אנריק מוררה אי ויאורה, כמו כן משך את עניין האומנים הסוריאליסטים, ביניהם סלבדור דאלי שצייר מספר ציורים בהשראתו.

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אמפורדה** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12141923t (data)
* VIAF: 470144783001589538055
* WorldCat (עם VIAF): 470144783001589538055

 |
האלפבית הקשובי, 1850
**אלפבית קשובי** הוא האלפבית של השפה הקשובית (kaszëbsczi alfabét, kaszëbsczé abecadło), צורת כתב המבוססת על האלפבית הלטיני וכוללת כ-34 אותיות.

אותיות האלפבית הקשובי
---------------------

34 האותיות באלפבית הקשובי הן:

A, Ą, Ã, B, C, D, E, É, Ë, F, G, H, I, J, K, L, Ł, M, N, Ń, O, Ò, Ó, Ô, P, R, S, T, U, Ù, W, Y, Z, Ż

הגיית האותיות
-------------

| אות גדולה | אות קטנה | הגייה (IPA) |
| --- | --- | --- |
| A | a | [a] |
| Ą | ą | [õ], [ũ] |
| Ã | ã | [ã] |
| B | b | [b] |
| C | c | [ts] |
| D | d | [d] |
| E | e | [ɛ] |
| É | é | [e] |
| Ë | ë | [ə] |
| F | f | [f] |
| G | g | [ɡ] |
| H | h | [x] |
| I | i | [i] |
| J | j | [j] |
| K | k | [k] |
| L | l | [l] |
| Ł | ł | [w] |
| M | m | [m] |
| N | n | [n] |
| Ń | ń | [ɲ] |
| O | o | [ɔ] |
| Ò | ò | [wɛ] |
| Ó | ó | [o], [u] |
| Ô | ô | [ɞ] |
| P | p | [p] |
| R | r | [r] |
| S | s | [s] |
| T | t | [t] |
| U | u | [u] |
| Ù | ù | [wu] |
| W | w | [v] |
| Y | y | [i] |
| Z | z | [z] |
| Ż | ż | [ʒ] |

מקלדת קשובית
------------

מקלדת קשובית

ראו גם
------

* קשובית
* אלפבית לטיני

קישורים חיצוניים
----------------

* הסבר על האלפבית הקשובי, באתר Omniglot (באנגלית)
תמונה של טול בטסי בבית העלמין בפורט היל, 1993.
**טול בטסי** (באנגלית: **Tall Betsy**) היא סמל תרבותי של ליל כל הקדושים. מקורה במחוז בראדלי, טנסי, ארצות הברית. טול בטסי הוכרזה כ"גובלין הרשמי של ליל כל הקדושים של מחוז בראדלי", בשנת 1989, על ידי המחוקק של האזור.

מקורות
------

אלן ג'ונס, יזם ונדבן מקליבלנד, טנסי, הידוע בעיקר כמייסד של "Check Into Cash", היה זה שסיפר לראשונה על טול בטסי. ג'ונס ביסס את הדמות על סמך סיפורים (פולקלור מקומי) שסופרו לאמו, וירג'יניה סלוטר ג'ונס. הסיפורים סופרו לה על ידי אמה, מארי שולץ סלוטר. וירג'יניה וילדים אחרים בקליבלנד שגדלו במהלך שנות השלושים אמרו להוריהם שאם הם לא יחזרו הביתה לפני רדת החשכה, הם ככל הנראה יתקלו בטול בטסי, המכונה לפעמים בטסי השחורה או פשוט "הגברת בשחור".

בשנת 1993, בית בקליבלנד שנמצא בשדרת סנטנרי שבבעלות ג'ונס היה לאתר עם מספר המבקרים הגבוה ביותר בעולם באותו ליל כל הקדושים. על פי דיווחים בתקשורת, משפחת ג'ונס חילקה 11,201 חתיכות מסטיק בשלוש שעות. טול בטסי נראתה לאחרונה בשנת 1998, לעיניי 25,000 אנשים אך מעולם לא נראתה שוב.

נאוחר יותר, אמר ג'ונס לעיתונות שהיא נעלמה, אך הרוח שלה נמצאת עמוק בתוך לבם ובמוחם של תושבי קליבלנד שראו אותה בין 1980 ל-1998 ומתקשים לשכוח אותה.

בשנת 2005 הוקדשה מסיבה לטול בטסי. הייתה זו המסיבה הגדולה ביותר שנעשתה במסגרת אירועי טול בטסי. במסיבה השתתפו 30,000 אנשים וג'ונס דאג שידוענים יהיו נוכחים בה על מנת שהאירוע יהיה בלתי נשכח לכאורה. בשנת 2014, בנו של ג'ונס, ביילי, קיבל על עצמו להתחפש לטול בטסי ומופיע בדמותה מדי שנה במסיבות ליל כל הקדושים.

הכרה
----

ב-24 במאי 1989, הכריז המחוקק בטנסי על טול בטסי כעל "הגובלין הרשמי של ליל כל הקדושים של מחוז בראדלי".

בשנת 2011 טול בטסי הייתה הנושא של סרט תיעודי מאת זאק אדמס.

קישורים חיצוניים
----------------

ויקישיתוף מדיה וקבצים בנושא **טול בטסי** בוויקישיתוף

הערות שוליים
------------

1. 1 2  "State Resolution". *tallbetsy.com*. אורכב מ-המקור ב-2011-12-27. נבדק ב-2011-12-09.
2. 1 2  Woop FM.com, April 1, 2011, "WOOP Investigates the Legend of Tall Betsy"
3. ↑  "City Celebrates "Tall Betsy" Legend with Documentary". The Sacramento Bee. אורכב מ-המקור ב-2013-10-29. נבדק ב-2013-10-24.
4. ↑  "Tall Betsy Set to Appear at Block Party". *clevelandbanner.com*.

| ליל כל הקדושים |
| --- |
| נושאים עיקריים | היסטוריה (סאווין • אולהלוטייד) • סמלים • פעילויות (תעלול או ממתק) • גאוגרפיה • מצוות נוצריות |
| מסורות | תפיסת תפוחים בגיגית מים • כרטיסים • תחפושות • אוכל • טיולי רוחות • ג'ק-או-לנטרן • הדלקת נרות על קברים • תפילה עבור המתים • עוגת נשמה • תעלול או ממתק • פנגנגאלווה |
| אירועים | מדורה • אטרקציה רדופה (בית הגיהנום) • מלכת דלעת |
| מדיה | ספרים • סרטים • מוזיקה (אלבומים • שירים) • טלוויזיה |
| אירועים קשורים | 

|  |  |
| --- | --- |
| פסטיבל המתים | יום המתים • פסטיבל צ'ינגמינג • יום ראשון של המתים • פסטיבל רפאים • מצעד הנשמות האבודות |
| פולחן מתים | יום השנה • מנהגי מוות • קדיש • יזכור |

 |
| אירועים אחרים | אלנטייד • אמונות טפלות • דזיאדי • הופ-טו-נאה • ויל-או'-דה-ויספ • טול בטסי • יום הסאסי • ליל הקבצנים • ליל השטן • ליל השובבות • עיד איל-בורברה |
| ערכים קשורים | אילופ • בית החולים קינגסיט • בן קופר • הבליזארד של ליל כל הקדושים (1991) • סערות השמש של ליל כל הקדושים (2003) • חברת בייסטל • חגי הנצרות • חגי קדושים נוצרים • קדוש (נצרות) |
**אלפדון** (שם מדעי: *Alphadon*; מילולית: "שן ראשונה") הוא סוג של יונק כיס נכחד שחי בסוף הקרטיקון בעידן המזוזואיקון.

מאפיינים
--------

יונק קדום זה התגלה ב-1929 על ידי החוקר ג'ורג' גיילורד סימפסון. מאובני האפלודון התגלו באמריקה הצפונית (בקנדה וארצות הברית) והכילו רק שיניים.

  

לא קיים מידע רב אודות האפלודון, אך משערים שהגיע לאורך 30 ס"מ ואורח חייו דמה לאופוסום המודרני. הוא היה שוכן עצים או חי במחילות בדומה למכרסמים, ועל פי מבנה שיניו היה אוכל-כול שניזון מפירות, בשר וחרקים. כדי לשרוד מול דינוזאורים טורפים היה כל הנראה פעיל לילה ומטפס על עצים. ייתכן שניזון מביצי דינוזאורים מסוימים.

מינים
-----

בסוג אלפדון תשעה מינים ידועים:

* A. marshi
* A. wilsoni
* A. halleyi
* A. attaragos
* A. sahnii
* A. clemensi
* A. lillegraveni
* A. perexiguus
* A. eatoni

בתרבות
------

יונק זה הופיע בסרט ללכת בין דינוזאורים ובמשחק ללכת עם דינוזאורים.

ראו גם
------

* דלתתרידיום - יונק דומה מאותה קבוצה שחי בקרטיקון במונגוליה

קישורים חיצוניים
----------------

ויקישיתוף מדיה וקבצים בנושא **אלפדון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
פירוש נוסף ערך זה עוסק באמנה בינלאומי מ-1883 הנוגעת להגנת קניין רוחני. אם התכוונתם להסכם ייסוד קהילת הפחם והפלדה האירופית ב-1951, ראו אמנת פריז (1951).
**אמנת פריז** היא אמנה בינלאומית להגנת קניין רוחני אשר נחתמה ב-20 במרץ 1883 בפריז שבצרפת. האמנה, שחשיבותה רבה ביותר בנושא הקניין הרוחני, היא אחת האמנות הראשונות מסוגה, מדינת ישראל הצטרפה לאמנה בשנת 1950.

אמנת פריז מתייחסת לפטנטים, מדגמים, מדגמי תועלת וסימני מסחר. על פי האמנה, תאריך הגשת בקשה להגנה על קניין רוחני במדינה אחת תוכר על ידי המדינות האחרות החתומות על האמנה כתאריך הגשת הבקשה במדינה שלהם, אם הבקשה תוגש במדינה האחרת תוך זמן מוגדר מההגשה במדינה הראשונה. תאריך ההגשה הראשונית נקראת "תאריך הבכורה". על פטנטים ומודלים שימושיים תקופת הבכורה נמשכת 12 חודשים. על עיצובים תעשייתיים וסימני מסחר תקופת הבכורה נמשכת 6 חודשים בלבד. בעניין פטנטים, למשל, שמירת תאריך בכורה מאפשרת לאדם שהגיש בקשה לפטנט במדינה מסוימת (החתומה על האמנה) שנה שלמה להסדיר הגשת בקשה לפטנט דומה בכל אחת מהמדינות החתומות על האמנה, ובכך לדחות את ההוצאות הכרוכות בהגשת הבקשה באותן מדינות למשך שנה. אם במהלך פרק זמן זה אדם אחר יגיש בקשה לפטנט זהה באחת מהמדינות, בקשתו תידחה, והמקדים להגיש את הבקשה יזכה לבכורה על בסיס "כל הקודם זוכה". 

תחילה נחתמה האמנה על ידי אחת עשרה מדינות בלבד. במהלך השנים היא תוקנה שוב ושוב והצטרפו אליה עוד ועוד מדינות. כיום למעלה ממאה ושישים מדינות חתומות על האמנה. יוצא שמעטות הן המדינות שאינן חתומות על אמנת פריז; בולטת בהיעדרותה, לדוגמה, טאיוואן.

האמנה מנוהלת על ידי הארגון העולמי לקניין רוחני (WIPO), שמושבו בז'נבה שבשווייץ.

בשנות ה-80 של המאה ה-20 נוספה אפשרות להגיש בקשה על פי ה-PCT, Patent Cooperation Treaty, אמנה בינלאומית אף היא, המשלימה אפשרות שמירת בכורה של עוד שמונה עשר חודשים מעבר לשנים עשר הראשונים שמתקיימים בהגשת בקשה לפטנט בארץ לאום ספציפית אחת.

קישורים חיצוניים
----------------

* 

* אתר האינטרנט הרשמי של אמנת פריז
* אמנת פריז באתר האינטרנט של הארגון העולמי לקניין רוחני WIPO
**אמולטור תוך-מעגלי** או ICE - In Circuit Emulator הוא מכשיר אלקטרוני המאפשר ניפוי שגיאות במערכות משובצות מחשב.

בפיתוח מערכת משובצת מחשב כגון וידאו, מערכת סטריאו או iPod ניצבים המפתחים בפני בעיה. לאחר שלב כתיבת הקוד, צורבים אותו על גבי המעבד (מיקרו קונטרולר) או על זיכרון הנגיש לו, ומפעילים את המעגל האלקטרוני. בשלב זה או שהמערכת עובדת או שלא וקשה מאוד לנפות שגיאות בקוד. ניתן אמנם להשתמש בחיוויים על גבי מסך LCD או הדלקת נוריות לד, אך הדבר לא שווה ערך לניפוי שגיאות בצורה טובה כמו בתכנות למחשב. על מנת לאפשר ניפוי שגיאות משתמשים ב**אמולטור תוך מעגלי**. בצד אחד, הוא מתחבר למעגל האלקטרוני במקומו של המעבד, ובצד השני למחשב. במקום לצרוב את הקוד על המעבד, הקוד עובר לאמולטור, והאמולטור מאפשר ניפוי שגיאות טוב על ידי כך שהוא מאפשר מעבר שורה שורה בקוד, בדיקה ושינוי ערכי משתנים ואוגרים, הצבת נקודות עצירה (breakpoint) ועוד.

ההבדל בין אמולטור וסימולטור הוא שסימולטור יוצר הדמיה בלבד, בזמן שאמולטור שולח את כל האותות הנדרשים למעגל האלקטרוני. למעבדים יש פורטים של קלט פלט (I/O Ports) שבעזרתם ניתן לשלוט על המעגל האלקטרוני, סימולטור לא באמת ישנה את המצב הפיזי של אותם פורטים, אך האמולטור כן. כמו כן, האמולטור יקבל חיווי אמיתי מכל אותם פורטים ויוכל להתנהג בהתאם.

ישנן דרכים רבות לבניית אמולטור, ורובן ככולן מערבות טריקים באלקטרוניקה, כלומר דברים שבדרך כלל אינם נפוצים בבניית מעגל אלקטרוני אחר. בזמן שהמשתמש מבקש לעצור את ריצת התוכנית (halt), שיטה אחת היא לנתב את קווי הכתובת אשר ניגשים לקוד למקום אחר אשר מכיל קוד מיוחד לטיפול בבקשה. כדי לבצע את הפעולה הנ"ל יש לבנות באלקטרוניקה מעגל אשר יחכה לחיווי מתאים מהמעבד אשר אומר שהוא בדיוק לפני קריאת הפקודה הבאה מהזיכרון (ALE), במידה ולא מחכים, אפשר לגרום לתוצאה לא צפויה, כי ניתן לגרום למעבד לקרוא חצי פקודה מהמקום הקודם וחצי מהמקום החדש (ועל ידי כך יצירת פקודה חדשה לא ידועה). כמובן שגם צריך באותו רגע לזכור את הכתובת המקורית בה עצרנו, כדי שנוכל לדווח על כך למשתמש ואף לחזור לשם מאוחר יותר.

כיום, יצרנים רבים בונים את המעבדים שלהם עם אמולטור שכבר בנוי בתוכו. כלומר, ניתן להכניס את המעבד למצב ניפוי שגיאות ולהשתמש בו כך, ואז אין צורך באמולטור חיצוני יקר.